Silmapiirini ulatuv sinine meri. Ainult üks roheline täpike paistab sealt välja. Lähemale minnes näeme, et see on üsna suur saar - pooleldi kaetud metsaga. Teine pool on asundusi täis tikitud. Kogu võimalik ruum tundub olevat ära kasutatud.  Liigume metsa  ühe küla läheduses - puude vahel kiiresti põigeldes. Puud on tihedalt kasvanud ja on elu täis. Ühtegi rada ei paista kätte. Tundub nagu mets ei oleks sajandeid inimjalga näinud.  Veidi eemal paistab okste varjus üks kükakil kogu. See on noor mees. Mustad juuksed pruunid silmad - kogu pakett, mis nendega tavaliselt kaasas käib. Seljas talupojale iseloomulikud rõivad. Relva ei paista vähemalt kuskilt kätte. Ta tundub olevat hirmul - surmahirmul. Aru ei ole saada, mida ta kardab. Metsast ei kostu mingit  võõrast häält peale tema kiire hingamise. Ei ole sellist õudsat vaikust, nagu tavaliselt, kui keegi võõras ja ohtlik läheduses on.  Järsku haarab mees oma kõris tolgendavast noolest ja hakkab korisema. Tõuseb püsti ning üritab jooksma hakata, aga peale paari sammu kukub maha. Rabeleb mõnda aega ning siis enam ei liiguta. Metsahääled, mis tema rabelemisest korraks vait jäid, kostavad jälle. On näha paar väga kiiresti liikuvat kogu ning siis ainult puid. Laibale lähemale liikudes näeme, et tal on kaelast  läbi ainult harudeta kuivanud oks.  Kuid see ju ei saa olla ometi kõik. Kuhu need kogud kiirustasid? Liigume neist veidi ette. Üsna metsa äärde. Juba paistab kaugemal puudeta ala. On kuulda ähkimist ja jooksusamme ning raginat. Üks väike tüdruk jookseb metsa ääre poole. Kleit ribadeks käristatud ning käed, jalad ja nägu kriime täis. Jookseb nagu oleks surm seljataga. Keskendunud ilme näol, et ometi ei komistaks.  Näeb kaugemal põllul töötavaid inimesi ja hüüab: "Appi! Ema! Isa!". Ning kukub,  oks-nool seljas.  Põllul töötavad mehed vaatavad murelikult metsa poole ja haaravad läheduses vedelevad relvad - osad vibud, teised kilbid ja odad. Üks ütleb vaikselt: "See oli Kari. Kui metsast välja jõuab, siis kilbid kaitsesse." Ootavad paar minutit ja rääkijal tulevad pisarad silmi.  "Mets sai ta omale."